**Dôvodová správa**

**A. Všeobecná časť**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 269/2010 Z. z., ktorým sa ustanovujú požiadavky na dosiahnutie dobrého stavu vôd v znení nariadenia vlády Slovenskej republiky č. 398/2012 Z. z. (ďalej len „návrh nariadenia vlády“) sa predkladá hlavne z dôvodov precizovania práv pri zriaďovaní, prevádzkovaní a kontrole malých čistiarní odpadových vôd do 50 ekvivalentných obyvateľov (ďalej len „malé ČOV do 50 EO“).

Zákon č. 364/2004 Z. z. o vodách a o zmene zákona Slovenskej národnej rady   
č. 372/1990 Zb. o priestupkoch v znení neskorších predpisov (vodný zákon) v znení neskorších predpisov a nariadenie vlády č. 269/2010 Z. z., ktorým sa ustanovujú požiadavky na dosiahnutie dobrého stavu vôd v znení nariadenia vlády Slovenskej republiky č. 398/2012 ustanovujú podmienky zriaďovania a prevádzkovania verejných stokových sietí a čistiarní odpadových vôd, vrátane malých čistiarní odpadových vôd.

Predkladanou novelou nariadenia vlády bude doplnený a precizovaný proces povoľovania, zriaďovania a kontroly prevádzkovania malých ČOV do 50 EO. Malé ČOV do 50 EO sa realizujú v prípadoch, ak nie je možné z technických dôvodov alebo neprimerane vysokých nákladov vybudovanie verejnej kanalizácie v krátkodobom horizonte a ani nie je predpoklad budovania verejnej kanalizácie v danej oblasti alebo pripojenie na prevádzkovanú verejnú kanalizáciu je z technického hľadiska komplikované, alebo finančne neprimerane nákladné, alebo to nedovoľujú miestne pomery. Je to jedna z foriem individuálnych a iných primeraných systémov na nakladanie so splaškovými odpadovými vodami. Jednou z požiadaviek Európskej komisie (ďalej len „EK“) uvedenej v rámci infringementu - Porušeniu č. 2016/2191z dôvodu nesplnenia povinnosti určitých článkov smernice Rady 91/271/EHS z 21. mája 1991 o čistení komunálnych odpadových vôd je úprava ustanovení, týkajúca sa individuálnych a iných primeraných systémov, medzi ktoré patria aj malé ČOV do 50 EO, kde nám je vytýkané nedostatočná kontrola nad prevádzkou a technickým stavom malých ČOV.

V aglomeráciách menších ako 2 000 EO obce, ktoré nemajú vybudovanú verejnú kanalizáciu, najmä v riedko osídlených oblastiach, kde je výstavba verejnej kanalizácie ekonomicky neefektívna bude podporované nakladanie s komunálnymi odpadovými vodami individuálnymi systémami alebo inými primeranými systémami (IPS) čistenia komunálnych odpadových vôd, ktorými sa dosiahnu environmentálne ciele pre povrchové vody a podzemné vody v súlade s § 5 zákona 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon). Podpora IPS z Programu Slovensko bude zahŕňať aj budovanie malých čistiarní odpadových vôd, vrátane domových čistiarní odpadových vôd, ako aj koreňových čistiarní odpadových vôd.

Predložený návrh nariadenia vlády nebude mať vplyv na rozpočet verejnej správy bude mať pozitívny a negatívny vplyv na podnikateľské prostredie a sociálne vplyvy. Návrh nariadenia vlády bude mať pozitívny vplyv životné prostredie. Návrh nariadenia vlády nebude mať žiadny vplyv na informatizáciu spoločnosti, služby verejnej správy pre občana a na manželstvo a rodinu.

Okrem zmien a doplnení vyplývajúcich z implementácie smernice Rady 91/271/EHS o čistení komunálnych odpadových vôd v platnom znení sa navrhujú aj ďalšie zmeny, ktoré sa týkajú doplnení, spresnení a úprav doterajších ustanovení nariadenia vlády, ktoré vyplynuli z poznatkov získaných pri ich uplatňovaní v praxi s dôrazom na dôslednejšiu a odbornú kontrolu nad prevádzkou malých ČOV do 50 EO.

Predložený návrh nariadenia vlády je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh nariadenia vlády nie je potrebné predložiť do vnútrokomunitárneho pripomienkového konania.

**B. Osobitná časť**

**K bodu 1**

§1 sadopĺňa písmenami e) až h), v ktorých sú rozpísané všetky podrobnosti týkajúce sa malých ČOV do 50 ekvivalentných obyvateľov v súlade so splnomocňovacím ustanovením (§ 36 ods. 19 vodného zákona).

**K bodu 2**

Navrhuje sa doplnenie ustanovenia § 5 ods. 4, aby bola zabezpečená dobrovoľnosť použitia technických noriem.

**K bodu 3**

Navrhuje sa vloženie §5a, ktorý predstavuje úpravu malých čistiarní odpadových vôd do 50 ekvivalentných obyvateľov

Odseky 1-11

Upresňuje sa kedy sa aplikujú malé ČOV do 50 ekvivalentných obyvateľov (ďalej len „malé ČOV do 50 EO“). Malé ČOV do 50 EO sa realizujú v prípadoch, ak nie je vybudovaná verejná kanalizácia, alebo ak nie je možné z technických dôvodov pripojenie na existujúcu verejnú kanalizáciu alebo by si to vyžadovalo neprimerane vysoké náklady na pripojenie nehnuteľnosti na verejnú kanalizáciu. Nová doplnená úprava sa vzťahuje na prípady, kedy sa povoľuje vypúšťanie odpadových vôd do povrchových vôd alebo do podzemných vôd a kedy sa producent odpadových vôd za stanovených okolností nepripája na verejnú kanalizáciu a bude realizovať likvidáciu odpadových vôd prostredníctvom malej ČOV do 50 EO. Domácnosti a iní producenti odpadových vôd, ktorí prevádzkujú žumpy podľa doterajších predpisov nebudú týmto ustanovením dotknuté.

Definuje sa základné rozdelenie malých ČOV do 50 EO, ktoré sú vhodné na čistenie splaškových odpadových vôd z domácnosti. Skupina „intenzívne“ pracujú na princípe aktivovaného kalu intenzívne prevzdušňovaného vzduchom, „extenzívne“ pracujú na princípe filtračného lôžka s nárastovou biomasou.

Definuje sa 5 základných kategórií malých ČOV do 50 EO podľa prílohy č.14b. časť A 1. Jednotlivé kategórie sú charakterizované na základe požiadaviek orgánu štátnej vodnej správy na kvalitu vypúšťaných vôd povrchových resp. podzemných vôd. Kategória I spĺňa základné (minimálne) požiadavky na kvalitu vyčistenej vody. Každá ďalšia kategória musí spĺňať kvalitatívne vyššie požiadavky, ktoré zohľadňujú umiestnenie takejto čistiarne napr. , v chránených vodohospodárskych oblastiach, ochranných pásmach vodárenských zdrojov, pri rekreačných vodných plochách (vody na kúpanie) so zvýšeným odstraňovaním dusíka resp. fosforu, alebo aj na dodatočnú dezinfekciu vyčistenej vody pre jej prípadnú recykláciu, tak ako je to uvedené v prílohe č.6 Tabuľka časť A.1.1 a časť A.2.

Definujú sa podmienky povolenia, uskutočnenia a užívaniamalej ČOV do 50 EO. Rozlišuje priestorové hľadisko podľa toho, do akej oblasti sa situuje malá ČOV do 50 EO a časové hľadisko vzťahujúce sa k  dĺžke trvania príslušného povolenia na osobitné užívanie vôd podľa § 21 ods. 4 písm. b) alebo d) zákona č. 364/2004 Z. z. v platnom znení, alebo v podľa § 36 ods. 4 vodného zákona (ak už ide o predĺženie povolenia malej ČOV do 50 EO).

Malé čistiarne odpadových vôd sú stavebnými výrobkami, ich certifikácia podlieha nariadeniu Európskeho parlamentu a Rady č. 305/201~~0~~1z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa ruší smernica Rady 89/106/EHS. Dosiahnuté výsledky testovania účinnosti malej čistiarne odpadových vôd v zmysle harmonizovaných európskych noriem výrobca deklaruje vo Vyhlásení o parametroch. Účinnosti čistenia v percentách podľa jednotlivých ukazovateľov znečistenia vo Vyhlásení o parametroch slúžia na zatriedenie malých čistiarní odpadových vôd do kategórie výrobkov podľa toho, či je splnená podmienka minimálnej účinnosti čistenia pre kategórie výrobkov označovaných CE v percentách pre vypúšťanie vyčistených odpadových vôd do povrchových vôd. Minimálne účinnosti čistenia malých ČOV do 50 EO pre kategórie výrobkov označovaných CE v percentách sú uvedené prílohe č.14b v tabuľke časť A.2.1 pre vypúšťanie vyčistených odpadových vôd do povrchových vôd a v tabuľke č. A.2.2 pre vypúšťanie vyčistených odpadových vôd do podzemných vôd.

Odporúča sa, aby odtok z malej ČOV do 50 EO bol odvádzaný prednostne do povrchového toku. Ak to z rôznych dôvodov nie je možné (napr. vzdialenosť od povrchového toku, technické prekážky, finančná náročnosť a pod.) je možné zrealizovať aj nepriame vypúšťanie vyčistených odpadových vôd do podzemných vôd cez vsakovací objekt, pričom musí byť zabezpečená možnosť odberu vzoriek pre kontrolu požadovaných parametrov. Odber vzoriek zabezpečí revízny technik sám alebo prostredníctvom akreditovaného laboratória, ktoré bude dané vzorky vypúšťaných vyčistených odpadových vôd analyzovať, čoho výsledkom bude protokol o skúške vzorky s jednotlivými ukazovateľmi znečistenia podľa rozhodnutia orgánu štátnej vodnej správy.

V prílohe č. 6 v tabuľke A.1 sa vypúšťa riadok Veľkosť zdroja1) (EO) do 50 EO a nahrádza sa dvomi riadkami Veľkosť zdroja1) (EO) pre 51-500 a 501- 2000, pričom sa zároveň upraví tabuľka, kde sa ponechajú hodnoty ukazovateľov platné pre citlivú oblasť, vzhľadom k tomu, že v roku 2003 bolo celé územie Slovenska vyhlásené za citlivú oblasť nariadením vlády SR č. 249/2003 Z. z., ktorým sa ustanovujú citlivé oblasti a zraniteľné oblasti, ktoré bolo nahradené nariadením vlády SR č. 174/2017 Z. z., ktorým sa ustanovujú citlivé oblasti a zraniteľné oblasti. Táto skutočnosť má za následok, že odpadové vody produkované v aglomeráciách s veľkosťou nad 10 000 EO je nutné podrobiť dôkladnejšiemu čisteniu, ako je sekundárne čistenie, a to aj odstraňovaniu nielen organického znečistenia, ale i zvýšenému odstraňovaniu zlúčenín dusíka (N) a fosforu (P).V tabuľke Časť A.1.1 sa definujú limitné hodnoty vybraných ukazovateľov znečistenia vypúšťaných vyčistených odpadových vôd do povrchových vôd a v tabuľke Časť A.2 sú definované Limitné hodnoty ukazovateľov znečistenia vypúšťaných vyčistených odpadových vôd nepriamo do podzemných vôd pre malé ČOV do 50 EO, pričom sú uvedené koncentračné limitné hodnoty pre jednotlivé kategórie malých ČOV do 50 EO (I – III, +P a +D).

Špecifikujú sa požiadavky na prevádzku malej ČOV do 50 EO, ktorú vykonáva jej vlastník tak, aby boli počas trvania povolenia na vypúšťanie vyčistených odpadových vôd do povrchových alebo podzemných vôd zabezpečené podmienky na dodržanie limitov vypúšťaných znečisťujúcich látok podľa rozhodnutia orgánu štátnej vodnej správy a podľa návodu uvedeného v prevádzkovom poriadku a doporučení od výrobcu. Prevádzka malej čistiarne odpadových vôd do 50 EO pozostáva z pravidelnej kontroly stavu a jej funkčnosti, údržbu, pravidelný odvoz kalu, evidenciu o odvoze kalu oprávnenou osobou, prípadne diaľkový monitoring funkčnosti.

V odseku 11 sú zadefinované podmienky na vzdelanie a prax pre revízneho technika ako odborne oprávnenej osobe s osvedčením na kontrolu stavu a funkčnosti malej ČOV do 50 EO, ktorý sa zúčastnil odborného preškolenia s periodickým overením znalostí o prevádzke malej ČOV do 50 EO. Osvedčenie pre výkon revízneho technika získa u poverenej osoby podľa § 53 ods. 1, ktorú určilo ministerstvo (STU Stavebná fakulta KZEI) po overení minimálneho vzdelania a príslušnej praxe v predmetnej problematike vydá fyzickej osobe až po absolvovaní odborného preškolenia. Vyžaduje sa minimálne úplné stredné odborné vzdelanie príslušného technického alebo prírodovedného zamerania a najmenej päťročná odborná prax v príslušnom vodohospodárskom odvetví alebo obdobnom odvetví. Zoznam revíznych technikov bude zverejnený na webovom sídle osvedčovateľa. Odborné preškolenie vykoná osoba poverená ministerstvom každé 3 roky. Vzor osvedčenia pre revízneho technika je uvedený v prílohe č. 14a.

Odsek 12

Technická revízia malej ČOV do 50 EO je nový nástroj kontroly na zabezpečenie odborného prevádzkovania prostredníctvom oprávnenej osoby – revízneho technika, t. j. aby sa predišlo prípadnému ohrozeniu životného prostredia napr. neodbornou alebo zanedbanou údržbou a prevádzkou malej ČOV do 50 EO, prípadne s nakladaním s kalom vznikajúcim v predmetnej ČOV. Technickú revíziu vykonáva revízny technik v intervale určenom v  §53 ods (2), ktorý pojednáva o Povinnostiach vlastníka vodnej stavby. Revízny technik zistí skutkový fyzický stav malej ČOV do 50 EO vrátane všetkých pridružených objektov (napr. výustný objekt, vsakovacie zariadenie, atď.). Kontroluje spôsob prevádzkovania a dosiahnuté výsledky odberu vzoriek v porovnaní s limitnými hodnotami ukazovateľov v rozhodnutí orgánu štátnej vodnej správy a kontrolu prevádzkového denníka. Revízny technik zhrnie výsledky kontroly do protokolu o technickej revízii malej ČOV do 50 EO. Pri stanovení potrebnej frekvencie technickej kontroly sa zohľadňovala veľkosť malej čistiarne odpadových vôd, technologická náročnosť a existencia diaľkového monitoringu. Diaľkový monitoring prevádzky malej čistiarne odpadových vôd je nástroj, s ktorým sa dá zabezpečiť neustály dohľad nad prevádzkou malej čistiarne odpadových vôd a preto technickú revíziu stačí vykonať s nižšou frekvenciou.

Odsek 13

Vedenie prevádzkového denníka malej čistiarne odpadových vôd buď v papierovej alebo elektronickej forme si vedie vlastník čistiarne, ktorý takto dokumentuje trvalú starostlivosť o malú čistiareň odpadových vôd a jej prevádzku. Prevádzkový denník obsahuje záznam o vykonanej údržbe, o jednotlivých odberoch vzoriek vyčistených odpadových vôd a výsledky ich kontroly s uvedením dátumu, kedy boli vzorky odobraté, záznamy o odvoze kalu s uvedením dátumu odvozu, ako aj záznam o prípadných poruchách vykonaných opravách na ČOV, mimoriadnych udalostiach a zásahoch, ktoré sa vykonali na danom zariadení a pod.

Odsek 14

Odsek 14 pojednáva ako zabezpečí vlastník malej ČOV do 50 EO odvoz kalu vznikajúceho v čistiarni prostredníctvom oprávnenej osoby, ktorá zabezpečuje odvoz odpadových vôd a kalu (fekálnym vozidlom) na čistiareň odpadových vôd. Odvoz kalu má byť zaznamenaný v prevádzkovom denníku malej ČOV do 50 EO.

**K bodu 4**

Za § 10 sa vkladá § 10a, ktorý rieši prechodné ustanovenie k úpravám účinným od 1. novembra 2022.

**K bodu 5**

V prílohe č. 6 tabuľka Časť A.1: Splaškové odpadové vody vypúšťané do povrchových vôd sa vypúšťa riadok pre veľkosť zdroja znečistenia do 50 EO. Zároveň sa do tabuľky Časť A.1 dopĺňajú riadky pre veľkosť zdroja 51 - 500 EO a 501 – 2 000 EO s limitnými hodnotami ukazovateľov znečistenia vypúšťaných splaškových odpadových vôd a komunálnych odpadových vôd do povrchových vôd.

**K bodu 6**

V prílohe č. 6 sa za tabuľkou Časť A.1 vkladá tabuľka Časť A 1.1, ktorou sú stanovené limitné hodnoty ukazovateľov znečistenia vypúšťaných splaškových odpadových vôd do povrchových vôd pre malé ČOV do 50 EO pre kategórie I, II, III, +P, +D.

Navrhnuté limity sú adekvátne pre danú veľkostnú kategóriu. Ide o druhú najmenšiu kategóriu čistiarní odpadových vôd, kde sú mimoriadne vysoké kolísania kvality a kvantity, čo sa môže prejaviť na účinnosti vyčistených odpadových vodách.

Tieto limity zohľadňujú aj nepriaznivé prevádzkové podmienky, akými sú napríklad teplota, kolísavý prietok. Údaje v reklamných materiáloch dodávateľov malých ČOV sú obvykle prezentované vyplývajúc z optimálnych podmienok chodu malej čistiarne odpadových vôd („domovej“ ČOV).

**K bodu 7**

V prílohe č. 6 tabuľke Časť A.2 sú stanovené limitné hodnoty ukazovateľov znečistenia vypúšťaných splaškových odpadových vôd do podzemných vôd pre malé ČOV do 50 EO pre kategórie I, II, III, +P, +D.

Limitné hodnoty ukazovateľov znečistenia vypúšťaných splaškových odpadových vôd do podzemných vôd pre malé čistiarne odpadových vôd boli definované vzhľadom k tomu, že ide o malé čistiarne s nepravidelným prítokom a teda aj odtokom, pričom časť dňa nie je na odtoku žiadna vyčistená odpadová voda a teda odoberanie vzorky je/bude problematické. Pre túto veľkosť ČOV je pre vypúšťanie do podzemných vôd potrebný minimálny počet vzoriek 2 (dva) ročne. Filozofia a zmysluplnosť vzoriek „p“ a „m“ nadobúda význam až pri vyšších počtoch odberov (> 4 – viď Príloha č.8 269/2010). V prípade dvoch odberov nemá význam definovať hodnotu „p“ ale jednoducho definovať limitnú maximálnu hodnotu parametra na odtoku, ktorá je neprekročiteľná v oboch odberoch. Ukazovateľ CHSK Cr má zmysel definovať pri prítomnosti určitého podielu priemyselných odpadových vôd (napr. aj v komunálnych OV), čím je snaha cez CHSK Cr o stanovenie určitého podielu ťažšie rozložiteľných organických látok. V prípade splaškových OV (od 20-50 EO) je definovanie limitu pre CHSK Cr nerelevantné, lebo podiel BSK 5/CHSK Cr je v prípade takýchto typov vôd relatívne stabilný. Efektivitu čistiaceho procesu nám dostatočne popisuje parameter BSK 5.

**K bodu 8**

V prílohe č. 14a je uvedený vzor osvedčenia pre revízneho technika.

Príloha č. 14b Časť A. 1 bližšie definuje kategórie malých ČOV do 50 EO (I, III, III, +P, +D). Definuje požiadavky na vypúšťanie odpadových vôd do povrchových alebo podzemných vôd v jednotlivých kategóriách.

Príloha č. 14b Časť A.1.1 Kategorizácia malých ČOV do 50 EO bližšie popisuje systém čistenia odpadových vôd a využívanie jednotlivých kategórií malých čistiarní odpadových vôd.

Príloha č. 14b Časť A. 2.1 stanovuje minimálne účinnosti čistenia malých ČOV do 50 EO pre kategórie výrobkov označovaných CE v percentách pre vypúšťanie vyčistených odpadových vôd do povrchových vôd.

Príloha č. 14b Časť A. 2.2 stanovuje minimálne účinnosti čistenia malých ČOV do 50 EO pre kategórie výrobkov označovaných CE v percentách pre vypúšťanie vyčistených odpadových vôd do podzemných vôd.

**Čl. II**

Navrhuje sa termín nadobudnutia účinnosti 1. november.2022